Sára Botond józsefvárosi fideszes polgármester közeli munkatársa egy Facebook-bejegyzésben jellemezte Pikó András, a VIII. kerület ellenzéki polgármesterjelöltjének vasárnapi beszédét. A bejegyzést Balogh Lajos, az egyik helyi ellenzéki jelölt osztotta meg.

Nagy Orsolya, aki Sára ügyintézője, azt írja, hogy az üzenet teljesen egyértelmű:

Ha Pikó nyer, a romák újra terror alatt fogják tartani a nem romákat.

A bejegyzés ezután emelkedik csak igazán magas szinte. Nagy azt írja, hogy „menőség lesz romának lenni,

ha nem vagy roma csak csicska leszel. Végünk, baszki!”

Nagy szerint Pikó beszéde félelmetes volt, és ha az ellenzék polgármesterjelöltje nyer, ő biztosan elköltözik a kerületből, és inkább máshol neveli fel gyerekeit. Kérdéseinkkel megkerestük Nagy Orsolyát; amint válaszol, frissítjük cikkünket.

Az ellenzéki kampányeseményen egyébként pont akkor kapcsolták le az áramot, mielőtt Pikó András színpadra lépett volna. A szervezők értesítették a rendőröket, akik a helyszínre kiérve kivizsgálták az esetet, de további intézkedést nem tartottak szükségesnek. A Mérce riporterének az egyik józsefvárosi kerületőr azt mondta, hogy a „főnök utasítására húzták ki” az áramot. Pikó ennek ellenére elmondta beszédét.